আন্দোলনে সব দলকে ডাক অভিষেকের

কলকাতা: রাজ্যের প্রাপ্য আদায়ের আন্দোলনে সব দলকে শামিল হওয়ার আহ্বান অভিষেকের এটা সাধারণ মানুষের অধিকারের আন্দোলন, দাবি তৃণমূল নেতার রাজ্যের প্রতি কেন্দ্রের বঞ্চনার প্রতিবাদে দলমতনির্বিশেষে সব রাজনৈতিক দলকে শামিল হওয়ার আবেদন জানালেন তৃণমূল নেতা অভিষেক বন্দ্যোপাধ্যায় (Abhishek Banerjee )। শনিবার দলীয় কর্মীদের উদ্দেশে এক ভার্চুয়াল সভায় দলের সর্বভারতীয় সাধারণ সম্পাদক অভিষেক বলেন, একশো দিনের কাজ এবং আবাস যোজনার টাকা আদায়ের দাবিতে ২ এবং ৩ অক্টোবর দিল্লিতে যে ধরনা হচ্ছে, তা শুধু তৃণমূলের আন্দোলন নয়। এটা সাধারণ মানুষের আন্দোলন। আমি সব রাজনৈতিক দলকে বলছি, যদি আপনাদের ন্যূনতম বিবেক থাকে, মানবিকতা থাকে, তবে এই আন্দোলনে সকলে আসুন। এটা মানুষের বাঁচার অধিকারের দাবিতে আন্দোলন।

রাজনৈতিক মহলের মতে, অভিষেক সব দলের কাছে এই আন্দোলনে শামিল হওয়ার আবেদন জানিয়ে কৌশলী চাল চাললেন। তিনি ভালোমতোই জানেন, সিপিএম এবং কংগ্রেস তাঁর ডাকে সাড়া দেবে না। তা সত্ত্বেও তৃণমূল নেতা এই আহ্বান জানিয়ে বুঝিয়ে দিলেন যে, তৃণমূলই একমাত্র রাজ্যের প্রতি কেন্দ্রের বঞ্চনার প্রতিবাদে পথে নেমেছে।

আরও পড়ুন: ক্ষমতা থাকলে আটকান, ফের চ্যালেঞ্জ অভিষেকের

অভিষেক জানান, ২ অক্টোবর যখন দলের নেতারা দিল্লির রাজঘাটে (Raj Ghat Delhi) প্রার্থনাসভায় যোগ দেবেন, তখন রাজ্যের প্রতি জেলায় প্রতি পঞ্চায়েতে গান্ধীজির মূর্তিতে মালা দিয়ে শ্রদ্ধা জানাবেন পঞ্চায়েত প্রধানরা। একই ভাবে ৩ তারিখেও যন্তর মন্তরে ধরনা চলাকালীনও জেলায় জেলায় প্রতিবাদ হবে।

তৃণমূল নেতা প্রধানমন্ত্রীর উদ্দেশে বলেন, টাকা আপনাকে ছাড়তেই হবে, মোদিবাবু। যতদিন রাজ্যের প্রাপ্য টাকা আদায় না হচ্ছে, ততদিন তৃণমূল থামবে না। ততদিন তৃণমূল পথে থাকবে। আমরা এর শেষ দেখে ছাড়ব।
অভিষেকের অভিযোগ, দুই বছর ধরে কেন্দ্রীয় সরকার রাজ্যের প্রাপ্য টাকা আটকে রেখেছে। ২০টা লোক দুর্নীতি করতে আড়াই কোটি মানুষকে কেন ন্যায্য পাওনা থেকে বঞ্চিত করা হবে। মুখ্যমন্ত্রী মমতা বন্দ্যোপাধ্যায় বারবার প্রধানমন্ত্রীকে চিঠি দিয়েছেন। আমরা কেন্দ্রীয় গ্রামোন্নয়ন মন্ত্রী গিরিরাজ সিংয়ের সঙ্গে দেখা করতে চেয়েছি। তিনি দেখা করেননি। এ কেমন স্বৈরাচারী সরকার। এই সরকারের পতন হবেই।

আরও অন্য খবর দেখুন